Il-President ifaħħar il-mod li bih is-servizz pubbliku ħadem waqt l-imxija tal-COVID-19
Imtella' Ġunju 22, 2020 Lejliet il-Jum Dinji tas-Servizz Pubbliku, il-President George Vella faħħar il-mod li bih is-Servizz Pubbliku baqa' għaddej bil-ħidma bla waqfien anke fiċ-ċirkustanzi li ġabu magħhom l-aħħar xhur minħabba l-imxija tal-pandemija Covid-19 f'laqgħa li kellu mal-Kap taċ-Ċivil Mario Cutajar. Il-President George Vella filwaqt li faħħar is-servizz u l-appoġġ li ta s-Servizz Pubbliku waqt il-pandemija sostna l-ogħla uffiċjali taċ-ċivil għandhom jibqgħu jinsistu fuq ir-responsabilità, id-dedikazzjoni, l-etika u l-integrità. "Huma qegħdin f'pożizzjoni ta' responsabiltà li jridu jieħdu deċiżjonijiet dak li joħroġ minnhom. Jiena konvint li jekk kemm-il darba dawn jaħdmu kif ħadmu fil-pandeminja, jiġifieri f'koperazzjoni bejniethom , bi professjonalità li ġiet ppruvata s-servizz pubbliku Malti għandu futur li jista' jkun ħafna aħjar milli kien sa issa. Il-President Vella sejjaħ lis-servizz pubbliku mutur biex tinżamm l-ordni fil-pajjiż. Huwa appella biex aktar ċittadini jkunu aktar informati dwar ix-xogħol li jwettaq is-servizz pubbliku. Żied jappella lill-ħaddiema tas-servizz pubbliku mill-kbir saż-żgħir biex iżommu l-ogħla standards ħalli jkunu ta' eżempju għaċ-ċittadin. Min-naħa tiegħu, is-Segretarju Permanenti Ewlieni, Mario Cutajar, saħaq li l-viżjoni ewlenija tas-Servizz Pubbliku trid twassal biex jintlaħaq servizz ta' eċċellenza. Fisser kif biex dan isir, hemm bżonn investiment fit-teknoloġija u fit-taħriġ. Stqarr li l-ħidma tas-servizz qed tkun rikonuxxuta. "Apparti li jkollok l-awards internazzjonali kif ħadna però mbagħad li l-KE issemmi l-mystery shopper bħala a success story li addottajna s-servizz pubbliku biex dejjem servizz aħjar huwa ta' sodisfazzjon kbir u l-ikbar sodisfazzjoni huwa meta nagħtu servizz ferm aħjar lill-klijenti tagħna, hemm ukoll li mingħajr il-ħtieġa ta' kwoti tista' tgħid li nofs il-pożizzjonijiet kollha fejn jittieħdu d-deċiżjonijiet huma ddominati min-nisa. Is-sur Cutajar qal li dan kollu huwa riżultat ta' riformi li saru biex is-servizz ikun effiċjenti li jaqdi l-ħtiġijiet taċ-ċittadin.